Ο **Φιόντορ Λιχολίτοφ** (ρωσικά: Фeдор Анатольевич Лихолитов‎), γεννημένος στις 14 Μαρτίου 1980 στην Αγία Πετρούπολη της Ρωσίας, είναι πρώην διεθνής επαγγελματίας καλαθοσφαιριστής. Έχει ύψος 2,11 μέτρα και αγωνιζόταν στη θέση του σέντερ.

Καριέρα
-------

Ο Λιχολίτοφ ξεκίνησε να αγωνίζεται στις ακαδημίες της Μπάλτικα Αγίας Πετρούπολης και το 1998 εντάχθηκε στο πανεπιστήμιο της Βιρτζίνια, παραμένοντας εκεί για τέσσερα χρόνια. Στην τελευταία του χρονιά, αγωνίστηκε σε 32 παιχνίδια, με μέσο όρο 10,5 πόντων, 7,7 ριμπάουντ και 2,4 κοψιμάτων.

Τον Απρίλιο του 2002, υπέγραψε στη γαλλική Στρασμπούρ μέχρι το τέλος της σεζόν και το καλοκαίρι του ίδιου έτους συμφώνησε με την ομάδα του Άρη. Παρέμεινε στην ομάδα της Θεσσαλονίκης για δύο χρόνια, κατακτώντας το FIBA Champions Cup του 2003, όπου ο Άρης κέρδισε στον τελικό την Προκόμ Τρεφλ με 84-83, ενώ έφθασε και στον τελικό του κυπέλλου Ελλάδας, όπου ηττήθηκε από τον Παναθηναϊκό με 81-76. Ο Λιχολίτοφ αγωνίστηκε σε 25 αγώνες της κανονικής περιόδου του πρωταθλήματος, πετυχαίνοντας 117 πόντους και μαζεύοντας 124 ριμπάουντ, ενώ έκανε και 25 κοψίματα, όντας ο τέταρτος του πρωταθλήματος στη συγκεκριμένη κατηγορία.

Παρέμεινε στους "κίτρινους" και για τη σεζόν 2003-04, όπου έπαιξε σε 26 αγώνες πρωταθλήματος, με 175 πόντους και 127 ριμπάουντ, ενώ έκανε 33 κοψίματα, τη δεύτερη καλύτερη επίδοση του πρωταθλήματος. Την ίδια χρονιά, ο Άρης κατέκτησε το κύπελλο Ελλάδας, κερδίζοντας στον τελικό τον Ολυμπιακό με 73-70, με τον Ρώσο σέντερ να πετυχαίνει 13 πόντους.

Το 2004-05, υπέγραψε στην Ντιναμό Μόσχας, στην οποία παρέμεινε για δύο σεζόν, κατακτώντας το ULEB Cup του 2006, όπου στον τελικό κέρδισε την προηγούμενη ομάδα του, τον Άρη, με 73-60. Το καλοκαίρι του 2006, συμφώνησε με την ΜΚ Ζενίτ Αγίας Πετρούπολης, στην οποία αγωνίστηκε για δύο χρόνια, πριν μεταγραφεί στην Ουράλ Γκρέιτ για τη σεζόν 2008-09. Την επόμενη χρονιά, ξεκίνησε με την ομάδα της Ούνικς Καζάν και τον Δεκέμβριο του 2009 μετακόμισε στην τουρκική Μπεσίκτας, παραμένοντας εκεί μέχρι το καλοκαίρι του 2011.

Οι δύο τελευταίοι σταθμοί της καριέρας του υπήρξαν οι ρωσικές Κράσνιε Κρίλια και Κράσνι Οκτιάμπρ, πριν αποσυρθεί από την ενεργό δράση το καλοκαίρι του 2015.

Τίτλοι
------

* 1 FIBA Champions Cup: 2002-03
* 1 Κύπελλο Ελλάδας: 2003-04
* 1 ULEB Cup: 2005-06
* 1 Κύπελλο Ρωσίας: 2011-12

Παραπομπές
----------

1. ↑  «DraftExpressProfile: Fedor Likholitov, Stats». Αρχειοθετήθηκε από το πρωτότυπο στις 6 Σεπτεμβρίου 2015. Ανακτήθηκε στις 27 Απριλίου 2016.
2. ↑  Prokom Trefl - Aris BSA | FIBA Europe Champions Cup
3. ↑  ΠΑΟ: Το 7ο Κύπελλο μετά από εφτά χρόνια - πατρις
4. ↑  Ο Αρης το τρόπαιο, 73-70 τον Ολυμπιακό στον τελικό της... ταλαιπωρίας
5. ↑  Εχασε, αλλά δεν ηττήθηκε ο Αρης - Contra.gr
6. ↑  Ural Great lands Fedor Likholitov
7. ↑  Unics tabs Fedor Likholitov - Latest - Welcome to Eurocup
8. ↑  Fedor Likholitov firma per il Besiktas
9. ↑  Fedor Likholitov signs with Krasny Oktyabr - Sportando
10. ↑  Fedor Likholitov | EuroChallenge (2012) | FIBA Europe

Πηγές
-----

* Fedor Likholitov Basketball Player Profile
* LIKHOLITOV, FEDOR - Euroleague Basketball
* Fedor Likholitov Europe Stats | Basketball-Reference.com

  


|  |  |  |  |  |
| --- | --- | --- | --- | --- |
| 

| π • σ • ε
**Άρης - Κυπελλούχος EuroCup Challenge 2002-03** |
| --- |
|  |
|  | 
**4** Σόλομον  · **5** Ορφανός  · **7** Λάππας  · **8** Π.Νικολαΐδης  · **9** Χαριτόπουλος  · **10** Γκαγκαλούδης  · **11** Αγγέλοφ  · **12** Κακαρούδης  · **13** Λικχολίτοφ  · **14** Στακ  · **15** Γκργκατ  · **16** Ραΐσεβιτς  · Μεραχτσάκης  · **C** Αλεξανδρής |

 |